《为卿昙辅作一枝庵诗》
宋代·饶节

百年七万二千饭，检校劳生岂无限。巍巍孰是真丈夫，应作已作所作办。

不信穷通手翻覆，自穷自通均不足。穷思大厦千万间，通或胡椒八百斛。

道人不与世俗俱，一枝自占巢有馀。有时放杖据高梧，睥睨三界如蘧庐。

春风数日到梅萼，吟绕寒香雪欲作。归来趺坐尼师坛，柏子烟消泉一勺。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。